b'\n_START_ARTICLE_\nOrhuso konvencija\n_START_PARAGRAPH_\nOrhuso konvencija (pilnas pavadinimas Jungtini\xc5\xb3 Taut\xc5\xb3 konvencija d\xc4\x97l teis\xc4\x97s gauti informacij\xc4\x85, visuomen\xc4\x97s dalyvavimo priimant sprendimus ir teis\xc4\x97s kreiptis \xc4\xaf teismus aplinkosaugos klausimais) \xe2\x80\x93 tarptautin\xc4\x97 sutartis, priimta 1998 m. gegu\xc5\xbe\xc4\x97s 25 dien\xc4\x85 Orhuse, Danijoje ir \xc4\xafsigaliojusi 2001 spalio 30 d. Kaip rodo pavadinimas, ji susijusi su trimis visuomen\xc4\x97s teis\xc4\x97mis: 1) gauti informacij\xc4\x85 apie aplinkos apsaug\xc4\x85; 2) dalyvauti su aplinka susijusi\xc5\xb3 sprendim\xc5\xb3 pri\xc4\x97mime; ir 3) kreiptis \xc4\xaf teismus aplinkos klausimais. Konvencija buvo priimta Jungtini\xc5\xb3 Taut\xc5\xb3 Europos ekonomin\xc4\x97je komisijoje ir yra atvira visoms Jungtini\xc5\xb3 Taut\xc5\xb3 nar\xc4\x97ms. J\xc4\x85 iki 2012 m. sausio buvo ratifikav\xc4\x99 45 valstyb\xc4\x97s.\n_START_SECTION_\nTurinys\n_START_PARAGRAPH_\nKonvencija \xc4\xafpareigoja kiekvien\xc4\x85 valstyb\xc4\x99 u\xc5\xbetikrinti \xe2\x80\x9eteis\xc4\x99 gauti informacij\xc4\x85, teis\xc4\x99 visuomenei dalyvauti priimant sprendimus bei teis\xc4\x99 kreiptis \xc4\xaf teismus aplinkos klausimais, kad b\xc5\xabt\xc5\xb3 apsaugota kiekvieno dabartin\xc4\x97s ir b\xc5\xabsim\xc5\xb3 kart\xc5\xb3 \xc5\xbemogaus teis\xc4\x97 gyventi jo sveikatai ir gerovei palankioje aplinkoje.\xe2\x80\x9c Tarp sri\xc4\x8di\xc5\xb3, apie kurias teikiama informacija, \xc4\xafvardinamos atmosferos, vandens, dirvo\xc5\xbeemio, kra\xc5\xa1tovaizd\xc5\xbeio b\xc5\xabkl\xc4\x97, biologin\xc4\x97 \xc4\xafvairov\xc4\x97s, geneti\xc5\xa1kai modifikuot\xc5\xb3 organizm\xc5\xb3 klausimai ir kita._NEWLINE_Valstyb\xc4\x97s taip pat \xc4\xafsipareigoja rinkti ir platinti informacij\xc4\x85 apie aplink\xc4\x85, padaryti j\xc4\x85 laisvai prienam\xc4\x85 visuomenei, skelbti apie su aplinka susijusi\xc5\xb3 sprendim\xc5\xb3 pri\xc4\x97mim\xc4\x85 ir leisti svarstyme dalyvauti visiems norintiems, u\xc5\xbetikrinti teis\xc4\x99 kreiptis \xc4\xaf teismus aplinkos klausimais.\n_START_SECTION_\nInstitucijos\n_START_PARAGRAPH_\nPagrindinis konvencijos valdomasis organas yra kas trejus metus vykstantys \xc5\xa1ali\xc5\xb3 nari\xc5\xb3 susitikimai. Konvencija taip pat turi savo biur\xc4\x85, darbin\xc4\x99 grup\xc4\x99, prie\xc5\xbei\xc5\xabros komitet\xc4\x85 ir dvi tikslines grupes.\n_START_SECTION_\nNar\xc4\x97s\n_START_PARAGRAPH_\n2012 m. saus\xc4\xaf konvencij\xc4\x85 buvo ratifikav\xc4\x99 visos ES \xc5\xa1alys, i\xc5\xa1skyrus Airij\xc4\x85, taip pat Norvegija, Kroatija, Bosnija ir Hercegovina, Serbija, Makedonija, Albanija, Gruzija, Arm\xc4\x97nija, Azerbaid\xc5\xbeanas, Kazachstanas, Kirgizija, Tad\xc5\xbeikistanas, Turkm\xc4\x97nija, Baltarusija, Islandija, Ukraina, Moldova ir Juodkalnija.'